《渡湘江登北山游六祖寺》
清代·金武祥

我登白云亭，遥望耸梵宇。佳处留山坳，一水路偏阻。

乘兴偶来游，空濛驾柔橹。舍舟踏山石，荦确行里许。

涧断微云通，林疏远岑补。天晴朗众峰，石罅滴泉乳。

入寺且幽憩，寺名稽六祖。唐时号梵行，磨碣为考古。

橘柚纷红黄，累累压堂庑。老僧扫落叶，山茶瀹泉煮。

禅房坐已暝，炊烟起缕缕。薄暮归途促，岭外月初吐。

忽送一声钟，苍茫隔烟渚。

作者简介：原名则仁，号溎生，名宿金一士之孙。清末民初人，先应邀兖州县官幕友，后以捐班至广东候补，得署赤溪直隶厅同知。五十岁后，因丁忧而依例解任归里，从事地方文献收集，整理出版，享年八十三岁。著有芙蓉江上草堂诗稿及江阴丛书、粟香室丛书等多种。